บจ.ส่งสัญญาณกำไรแจ่มขึ้น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — บจ.ชูกำไรดีขึ้นปี 2552 เพิ่มประสิทธิภาพดำเนินงานคุมต้นทุนอยู่หมัด สัญญาณบวกชัดเจน 
สายงานพัฒนาและวางแผนกลยุทธ์องค์กร ตลาดหลักทรัพย์แห่งประเทศไทย รายงาน SET Note Quarterly Corporate Update พบว่าปี 2552 บริษัทจดทะเบียน (บจ.) มีกำไรสุทธิสูงขึ้น 44.08% จากปี 2551 มาอยู่ที่ 432,270 ล้านบาท เพราะมีการเพิ่มประสิทธิภาพในการดำเนินงานและการควบคุมต้นทุน และบริษัทขนาดใหญ่บางแห่งไม่มีผลขาดทุนจากสินค้าคงคลังเหมือนปี 2551 แม้ว่ารายได้ปรับตัวลง 13.85% เป็น 6,301,630 ล้านบาท ก็ตาม โดยมีสัดส่วนต้นทุนต่อรายได้ลดลงเป็น 91.26% จาก 93.17% 
ขณะที่รายได้ของ บจ. ไตรมาส 4 ปรับตัวดีขึ้นเป็นสามไตรมาสติดต่อกัน ซึ่งยืนยันภาพการฟื้นตัวอย่างต่อเนื่องของเศรษฐกิจไทย และส่งสัญญาณว่ามีแนวโน้มที่ดีขึ้นต่อไป 
ด้านดัชนีชี้วัดประสิทธิภาพการดำเนินงานของ บจ. โดยรวมก็ดีขึ้นเมื่อเทียบกับปี 2551 ทั้งด้านอัตราผลตอบแทนต่อส่วนของผู้ถือหุ้น (ROE) ซึ่งเพิ่มขึ้นเป็น 12.10% จาก 7.83% และอัตราผลตอบแทนต่อสินทรัพย์รวม (ROA) ซึ่งเพิ่มขึ้นเป็น 9.54% จาก 7.75 % ในปี 2551 
สำหรับอัตราส่วนหนี้สินต่อทุน (D/E) อยู่ที่ 1.15 เท่า ซึ่งอยู่ในระดับต่ำและใกล้เคียงกับระดับ 1.14 เท่า ในปี 2551 ซึ่งสะท้อนถึงความแข็งแกร่งของฐานะทางการเงินของ บจ. จากการมีส่วนของผู้ถือหุ้นที่เพียงพอรองรับความผันผวนของเศรษฐกิจได้ 
อย่างไรก็ตาม การลงทุนของ บจ. ลดลง 8.58% จากปี 2551 เป็น 373,270 ล้านบาท แต่กลับมี บจ. จำนวนมากขึ้นที่ลงทุนเพิ่มในสินทรัพย์ถาวร และมูลค่าการระดมทุนรวมในปี 2552 ลดลง 31.3% มาอยู่ที่ 3.5 หมื่นล้านบาท อย่างไรก็ตามในช่วงครึ่งหลังของปีเริ่มมีสัญญาณที่ดีขึ้นของการระดมทุนตามการฟื้นตัวของเศรษฐกิจและภาวะของตลาดหลักทรัพย์